《谪仙歌》
宋代·陈亮

李白字太白，清风肺腑明月魄。
扬鞭独步止一人，我诵太白手扬拍。
尝闻太白长庚星，夜半星在天上明。
仰天高声叫李白，星边不见白应声。
又疑白星是酒星，银河酿酒天上倾。
奈无两翅飞见白，王母池边任解酲。
欲游金陵自采石，玩月乘舟归赤壁。
欲上箕山首阳巅，看白餐雪水底眠紫烟。
又不知在何处漱瑶泉、酌霞杯。怅望不见骑鹤来，
白也如今安在载，我生恨不与同时，
死犹喜得见其诗。岂特文章惟足法，
凛凛气节安可移。金銮殿上一篇颂，
沉香亭里行乐词。此特太白细事耳，
他人所知吾亦知。脱靴奴使高力士，
辞官妾视杨贵妃。此真太白大节处，
他人不知吾亦知。歌其什，
鬼神泣，解使青冢枯骨立。
呼其名，鬼神惊，
惟有群仙侧耳听。我今去取崑山玉，
将白仪形好雕琢。四方上下常相随，
江东渭北休兴思。会须乞我乾坤造化儿，
使我笔下光焰万丈长虹飞。

作者简介：陈亮（1143—1194）原名汝能，后改名陈亮，字同甫，号龙川，婺州永康（今属浙江）人。婺州以解头荐，因上《中兴五论》，奏入不报。孝宗淳熙五年，诣阙上书论国事。后曾两次被诬入狱。绍熙四年光宗策进士第一，状元。授签书建康府判官公事，未行而卒，谥号文毅。所作政论气势纵横，词作豪放，有《龙川文集》《龙川词》，宋史有传。